на прегледа пазарът на Съюза е най-големият експортен пазар за КНР след Япония. Следователно има вероятност вносът от КНР отново да навлезе на пазара на Съюза в значителни количества.
 (176)
 След разгласяването неколцина ползватели заявиха, че китайските производители ще предпочетат да доставят за китайски производители надолу по веригата, вместо да изнасят суровината за пазара на Съюза. Тъй като обаче твърдението не бе подкрепено с доказателства, то бе отхвърлено.
 4.6.3. Евентуални ценови равнища на китайския внос на пазара на Съюза
 (177)
 Като индикация за ценовото равнище, при което е вероятно китайският волфрамов карбид да се внася на пазара на Съюза, ако мерките бъдат отменени, бяха взети под внимание цените на китайския внос за Съюза през разследвания период в рамките на прегледа. При РАУ те са подбивали цените на промишлеността на Съюза със средно 13,2 %. Освен това, предвид евентуалните цени при обичаен режим на внос, без антидъмпингови мита и с включени митнически задължения, подбиването също би било значително със среден размер от 8,6 %.
 (178)
 В допълнение бяха анализирани равнищата на цените на китайския внос за други трети държави и китайските цени на вътрешния пазар. И в двата случая китайските цени са по-ниски от цените на промишлеността на Съюза с до 33 % в сравнение с цените за други трети държави и с до 28 % в сравнение с цените на китайския вътрешен пазар.
 4.6.4. Въздействие върху промишлеността на Съюза
 (179)
 В отсъствието на антидъмпингови мерки значителният свободен капацитет и натрупването на запаси от суровини в КНР, обяснено в съображения 173 и 174, в съчетание с разликите в цените, описани в съображения 85 — 87 и 177, ще създадат стимул за китайските производители износители за кратък период от време да изнесат на пазара на Съюза значителни обеми на ниски цени при дъмпингови равнища.
 (180)
 Тези значителни обеми евтин волфрамов карбид ще окажат значителен ценови натиск върху промишлеността на Съюза, която ще трябва да понижи цените си, за да може да продава в Съюза. Същевременно обаче промишлеността на Съюза ще претърпи и загуби по отношение на обема, тъй като няма да може да намали цените си до същото ниско равнище като това на китайските експортни цени. Припомня се, че, както е посочено в съображение 80, китайските производители износители имат достъп до по-евтини суровини от промишлеността на Съюза, тъй като КНР контролира 60 % от световния резерв на волфрамова руда и в същото време облага износа на волфрамов концентрат с данък в размер на 20 %, което увеличава цената на тази суровина за страни извън КНР.
 (181)
 Ако евентуалната референтна стойност на бъдещата продажна цена на промишлеността на Съюза след отмяната на мерките е равна на сбора на цените на китайския внос в РАУ и митата, промишлеността на Съюза вече няма да реализира печалби, а само ще покрива разходите си, което не е устойчиво състояние. Този сценарий всъщност е консервативен, тъй като има вероятност китайските производители износители да продават на пазара на Съюза на цени, дори по-ниски от тази референтна стойност, като се имат предвид китайските ценови равнища, наблюдавани в други трети държави.